Wesenstund

Wesenstund var et norsk direktesendt talkshow med Rolv Wesenlund som gikk på Norsk TV1 i 1989, og på TVNorge fra 1994 til 2000. Han hadde med seg Kari Stokke på piano.

Programmet ble sendt på søndagskveldene og hadde et forholdsvis stort fokus på kultur. Tonen i programmet var avdempet, lun og lite konfronterende. De musikalske innslagene var fremtredende. Programmet tok et tilbakeblikk på uken som hadde gått og inviterte gjester som hadde utmerket seg denne uken.

Hver sending startet med sangen "Vår beste tid er nå".

 Historikk 
Programmet startet opprinnelig opp på Norsk TV1, hvor Wesenlund var en av drivkreftene. Da denne kanalen ble nedlagt den 16. juni 1989 gikk programmet en kort periode på TVNorge inntil det ble nedlagt i slutten av juni 1989. Den 6. februar 1994 gjenoppstod det på TVNorge og gikk frem til påsken 2000.

Striden rundt nedleggelsen
Høsten 1999 ble programmet besluttet nedlagt av ledelsen i TVNorge. Denne avgjørelsen skapte en seerstorm mot TVNorge, spesielt siden programmet var blant de mest sette hos kanalen. Kanalens direktør, Pål Trælvik, sa at årsaken til beslutningen var at seerne var så gamle og at de derfor ikke var så interessante for annonsørene.

Wesenlund ble meget opprørt over beslutningen og rettet kraftige skyts mot kanalens ledelse. I en duell med Jens-Petter Gjelseth på Per Ståle Lønnings debattprogram Sentrum, mente han at TVNorge tok feil når de ville velge bort en kjøpesterk voksen seergruppe.Dagbladet - Takk og farvel til gamle Rolv (19.10.1999) «I går fikk kanaldirektøren svar fra trofaste TV-kikkere: Tidenes seerstorm.» Han mente videre at beslutningen skyldtes holdningene til de amerikanske eierne og at amerikanske TV i all hovedsak handlet om reklame.Dagbladet - Aldri mer TVNorge (18.10.1999) Wesenlund uttalte senere at han aldri mer ville ha noen befatning med TVNorge.»

Etter noen uker snudde ledelsen og bestemt at programmet skulle sendes en runde til på nyåret. Og i januar 2000 var Wesenstund tilbake med nye sendinger. Denne gangen fra SAS-hotellet i Oslo.Dagbladet - Rolv drømmer om NRK (23.1.2000) Programmet ble avsluttet for godt ved påsketider. Siste sending gikk på palmesøndag. Beslutningen om å nedlegge programmet ble tatt av Wesenlund og TV-kanalen i fellesskap.VG - Legger ned «Wesenstund» (25.3.2000) «Etter 323 programmer er det definitivt slutt. Palmesøndag er siste gang «Wesenstund» sendes på TVNorge.»

Referanser

Eksterne lenker
 Åpningsvignett (Youtube)

Kategori:TV-produksjoner på TVNorge
Kategori:Norske talkshow på TV
Kategori:Norske TV-produksjoner fra 1980-årene
Kategori:Norske TV-produksjoner fra 1990-årene
Kategori:Norske TV-produksjoner fra 2000-årene